22/09/2009 | Administración LocalMunicipal
Teo
Edicto de aprobación definitiva do Regulamento de funcionamento do servizo “Teo madruga” do Concello de Teo

O Pleno da Corporación Municipal, en sesión celebrada o día 27 de maio de 2009, aprobou inicialmente o regulamento de funcionamento do servizo “Teo madruga”. O expediente e o Regulamento estiveron expostos ó público mediante anuncios inseridos no taboleiro de anuncios do Concello e no Boletín Oficial da Provincia nº 144 do 25 de xuño de 2009, polo prazo de trinta días. Rematado o prazo de información pública, sen que se producira ningunha reclamación, faise pública a automática aprobación definitiva do devandito regulamento, así como o texto íntegro do mesmo, en cumprimento do disposto nos artigos 49. c) e 70.2 da Lei 7/1985, de 2 de abril, reguladora das bases do réxime local, na súa redacción dada pola Lei 11/1999 de 21 de abril. Teo, 8 de setembro de 2009. O alcalde Martiño Noriega Sánchez Artigo 1. - O servizo TEO MADRUGA é un programa educativo promovido polo Concello de Teo, ao abeiro da normativa local vixente e das disposicións en materia educativa sobre cooperación na realización de actividades e servizos complementarios, e xestionado polo Concello de Teo. Artigo 2. - O servizo está dirixido ao alumnado de Educación Infantil e Primaria do C. E. I. P A Ramallosa, do CEIP Os Tilos e do CEIP de Calo. Artigo 3. - Tipos de Usuarios: a) Usuario Fixo: aquel alumnado que se matricule no servizo desde setembro a xuño, independentemente de que o utilice todos os días ou días concretos. Pódese dar de alta no momento da matrícula ou, de haber prazas, con posterioridade. Pódese dar de baixa no momento que o estime oportuno. Para isto, terá que comunicarllo ao coordinador/a do comedor nos últimos dez días do mes anterior a causar a baixa e solicitar por escrito a baixa nas oficinas municipais. Se o usuario/a non vai utilizar algún día o servizo deberá comunicalo ao Coordinador/a de monitores/as presencialmente ou por teléfono antes das 08.30 do día que non use o servizo. B) Usuario Ocasional: aquel alumnado que, habendo praza, desexe utilizar o servizo en días soltos. Debe solicitarllo ao coordinador/a, presencialmente ou por teléfono antes das 20.00 h. do día anterior ao da utilización do servizo. Artigo 4. - O programa incluirá, polo menos, os seguintes servizos: a) Servizo de gardaría. b) Servizo de almorzo: consistente na elaboración, polos monitores, do almorzo nas instalacións do centro. c) Servizo de monitorado: os monitores atenderán o alumnado. Deberán garantir os hábitos de hixiene e facer un seguimento especial aos nenos e nenas de menor idade ou con dificultades. A parte disto, realizarán actividades de lecer cos nenos, durante o tempo de duración do servizo. d) Os monitores/as deixarán limpo o local destinado a servizo, así como os espazos que ceda o centro para a realización de actividades complementares. e) Os monitores/as serán o vínculo entre os nenos/as e os pais/nais. Informarán aos pais, nais e titores e/ou ao Concello das incidencias que se produciran. Artigo 5. - A petición de admisión realizarase cubrindo o impreso que se lle facilitará na escola ou nas oficinas municipais no período de inscrición Este período comprenderá desde o inicio do período de inscrición do curso escolar ata o inicio do curso escolar. Durante o curso escolar poderanse recoller inscricións en calquera momento sempre que haxa prazas dispoñibles. Artigo 6. - O número máximo de prazas dispoñibles faranse públicas no momento da inscrición. Terán prioridade os usuarios con necesidades sociais e económicas, previo informe dos servizos sociais. Artigo 7. - O concello e o centro reservan para si o dereito de admisión e de exclusión temporal ou definitiva dos alumnos que se comporten de forma incorrecta. Antes de tomar unha decisión destas daráselle sempre audiencia aos pais ou a quen teña a patria potestade dos menores. Os nenos e nenas que acudan ao servizo deberán ter adquiridos os hábitos de educación e coñecemento adecuados á súa idade. Os nenos e nenas deberán levar un neceser con utensilios de hixiene e limpeza bucal. Os nenos e nenas de educación infantil, e aqueles que se considere que deben levalo, aportarán tamén toalla e mandilón. Artigo 8. - O persoal encargado do servizo (monitorado) deberá pasar un exame médico previo á incorporación, e posuír o carné de manipulador de alimentos e acreditar formación como monitor de tempo libre ou no ámbito da educación Artigo 9. - O horario de funcionamento do servizo será de 7:30h. ata a hora de entrada na escola. Artigo 10. - Os usuarios/as do servizo deberán notificar calquera problema de saúde (alerxias e intolerancias a calquera tipo de alimento) que repercuta na elaboración do almorzo e que serán atendidas especificamente. No caso dun problema vírico ocasional, no que o usuario necesite unha dieta astrinxente, terán que comunicarllo ao coordinador/a de monitores o día para o que se requira a dieta. Se o alumno/a ten que medicarse á hora do almorzo, deberá traer unha certificación médica na que se especifique a cantidade e o medicamento, así como unha autorización dos pais ou titores. Non se administrarán medicamentos sen o cumprimento destes requisitos. Non poderán asistir os usuarios con febre ou enfermidades contaxiosas. Artigo 12. - As actividades que desenvolverán os monitores/as no tempo de lecer son as seguintes: - Actividade de videoteca/biblioteca - Xogos Cooperativos - Xogos de Mesa - Actividades deportivas e de lecer Artigo 13. - As actividades desenvolveranse nos espazos cedidas polo centro e aprobadas polo consello escolar, previa petición do Concello PRIMEIRA.- O presente regulamento entrará en vigor, tras a súa aprobación definitiva, unha vez publicado o seu texto íntegro no Boletín Oficial da Provincia e transcorrido o prazo previsto polo artigo 65.2 da lei 7/85, permanecendo en vigor ata que o Pleno da Corporación acorde a súa modificación ou derrogación. Teo, 8 de setembro de 2009 O alcalde Martiño Noriega Sánchez